## Rješenje kojim se utvrđuje da je Fima Grupi d.d. Fima vrijednosnicama d.o.o., Milanu Horvatu, i Vlat­ki Hajdina 29. prosinca 2003. godine nastala obveza objavljivanja ponude za preuzimanje trgovačkog društ­va Fima Validus d.d., Varaždin

### NN 126/2006 (20.11.2006.), Rješenje kojim se utvrđuje da je Fima Grupi d.d. Fima vrijednosnicama d.o.o., Milanu Horvatu, i Vlat­ki Hajdina 29. prosinca 2003. godine nastala obveza objavljivanja ponude za preuzimanje trgovačkog društ­va Fima Validus d.d., Varaždin

# Hrvatska agencija za nadzor financijskih usluga

**2786**

Na temelju članka 15. i članka 8. stavak 1. Zakona o Hrvatskoj agenciji za
nadzor financijskih usluga (»Narodne novine« br. 140/05), te članka 32. stavka
7. Zakona o preuzimanju dioničkih društava (»Narodne novine« 84/02, 87/02 i
120/02), Uprava Hrvatske agencije za nadzor financijskih usluga, u predmetu
utvrđivanja nastanka obveze objavljivanja ponude za preuzimanje trgovačkog
društva Fima Validus d.d., Varaždin, Anina 2, na sjednici održanoj 10. studenoga
2006. godine donijela je

## RJEŠENJE

I. Utvrđuje se da je za sljedeća društva i fizičke osobe:
1. Fima Grupa d.d., Varaždin, Anina 2, MBS: 080144704;
2. Fima vrijednosnice d.o.o., Varaždin, Anina 2, MBS: 070052968;
3. Milan Horvat, Varaždin, Trenkova 66;
4. Vlatko Hajdin, Varaždin, O. Price 24;
dana 29. prosinca 2003. godine nastala obveza objavljivanja ponude za
preuzimanje trgovačkog društva Fima Validus d.d., Varaždin, Anina 2.
II. Pravne i fizičke osobe iz točke 1. ovog rješenja, obvezne su ponudu za
preuzimanje uputiti svim preostalim dioničarima društva Fima Validus d.d. Anina
2, koji drže dionice društva s pravom glasa.
III. Sukladno odredbi članka 6. stavka 3. Zakona o preuzimanju dioničkih
društava dok ponuditelj ne provede postupak preuzimanja, njegove dionice i
dionice osoba koje s njim zajednički djeluju ne daju pravo glasa.
IV. Nalaže se društvu Fima Validus d.d., Varaždin, Anina 2 da ovo rješenje
dostavi dioničarima društva ili omogući dostavu rješenja putem Središnje
depozitarne agencije d.d. Zagreb, u roku od 15 dana od dana primitka rješenja.
V. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: Agencija)
provela je sukladno odredbama članka 32. Zakona o preuzimanju dioničkih društava
(»Narodne novine« br. 84/02, 87/02 i 120/02, dalje: Zakon o preuzimanju),
postupak nadzora nad stjecanjem dionica trgovačkog društva Fima Validus d.d.,
Varaždin, Anina 2, upisanog u sudski registar Trgovačkog suda u Varaždinu pod
MBS: 070039838 (dalje u tekstu: Izdavatelj).
Temeljni kapital društva Fima Validus d.d. na dan 29. prosinca 2003. godine bio
je 195.153.800,00 kn i bio je podijeljen je na 1.951.538 redovnih dionica svaka
nominalnog iznosa 100,00 kn. Na isti dan društvo nije držalo vlastite dionice,
tako da je ukupan broj glasova bio 1.951.538.
Napominjemo da je društvo Fima Validus d.d. pravni sljednik društva Validus d.d.
jer je 26. srpnja 2006. godine u sudskom registru Trgovačkog suda u Varaždinu
upisana promjena tvrtke društva.
Sukladno odredbama članka 4. stavak 1., a u svezi članka 8. Zakona o preuzimanju
dioničkih društava, dana 29. prosinca 2003. godine nastupila je za: Fima Grupa
d.d., Varaždin, Anina 2, MBS: 080144704, Fima vrijednosnice d.o.o., Varaždin,
Anina 2, MBS:070052968, Milan Horvat, Varaždin, Trenkova 66 i Vlatko Hajdin,
Varaždin, O. Price 24, (dalje u tekstu: Obveznici) obveza objave ponude za
preuzimanje Izdavatelja.
Obveznici su bili dužni do 28. siječnja 2004. godine, temeljem članka 13. stavka
1. Zakona o preuzimanju dioničkih društava, podnijeti Agenciji zahtjev za
odobrenje objavljivanja ponude za preuzimanje, budući da su obveznici zajednički
djelujući, stekli dionice Izdavatelja na sljedeći način:
Dana 29. prosinca 2003. godine društvo Fima Grupa d.d. je temeljem dvije Izjave
o prijenosu dionica dane od društva Bilokalnik d.d. stekla 35.000 i 90.800
dionica društva Fima Validus d.d., a nakon tog stjecanja zajedno s ranije
stečenim dionicama raspolagao je sa ukupno 337.307 dionica istog izdavatelja,
što je predstavljalo 17,284% glasova u glavnoj skupštini izdavatelja javnog
dioničkog društva Fima Validus d.d., što zajedno s 49.944 dionice, odnosno
2,559% glasova koje je na isti dan držalo društvo Fima vrijednosnice d.o.o. s
kojim obveznici zajednički djeluju, što zajedno s 21.000 dionica, odnosno 1,076%
glasova koje je na isti dan držao Milan Horvat (kao fizička osoba) s kojim
obveznici zajednički djeluju i što zajedno s 102.245 dionica, odnosno 5,239%
glasova koje je na isti dan držao Vlatko Hajdin s kojim obveznici zajednički
djeluju ukupno iznosilo 510.496 dionica, odnosno 26,158% glasova u glavnoj
skupštini izdavatelja Fima Validus d.d.
Navedenim stjecanjem gore navedena društva i fizičke osobe su zajednički
djelujući stekle ukupno 510.496 dionica, odnosno26,158% glasova u glavnoj
skupštini Izdavatelja.
Izdavatelj je javno dioničko društvo sukladno odredbama članka 114. Zakona o
tržištu vrijednosnih papira i član je Središnje depozitarne agencije d.d. Zagreb
od 24. listopada 2003. godine.
Člankom 4. stavkom 1. Zakona o preuzimanju propisano je da osoba koja stekne
dionice izdavatelja kojima, zajedno s dionicama koje već ima, prelazi prag od
25% od ukupnog broja glasova koje daju dionice izdavatelja s pravom glasa
obvezna je o stjecanju bez odgode obavijestiti izdavatelja, Agenciju i javnost
te objaviti ponudu za preuzimanje pod uvjetima i na način određen zakonom, a
istovremeno je člankom 8. stavkom 8. određeno da u slučaju kad jedna od osoba
koje zajednički djeluju stekne dionice tako da tim stjecanjem nastane obveza
objavljivanja ponude za preuzimanje, svaka od tih osoba obvezna je objaviti
ponudu za preuzimanje pod uvjetima i na način određen Zakonom, a smatra se da je
obvezi objavljivanja ponude za preuzimanje udovoljeno ako ponudu objavi bilo
koja od osoba koje zajednički djeluju.
U članku 8. stavku 1. točka b) Zakona o preuzimanju dioničkih društava određeno
je da fizičke i ili pravne osobe zajednički djeluju ako jedna od njih drži
dionice za račun druge, te je u članku 8. stavku 2. istog Zakona određeno da
pravne osobe te fizičke i pravne osobe djeluju zajednički kad jedna od njih
izravno ili neizravno kontrolira drugu ili druge pravne osobe. Nadalje istim
člankom stavkom 3. točkom određeno je da (a) smatra se da fizička ili pravna
osoba kontrolira pravnu osobu ako ima izravno ili neizravno 25% i više udjela u
temeljnom kapitalu pravne osobe; a točkom (d) smatra se da fizička ili pravna
osoba kontrolira pravnu osobu ako ima izravno ili neizravno prevladavajući
utjecaj na vođenje poslova i donošenje odluka.
Zajedničko djelovanje sukladno članku 8. stavku 1. točka b) odnosi se na društvo
Fima Grupa d.d. kao pravnog sljednika društva Fima holding d.d. i Vlatka
Hajdina. Dokaz da Vlatko hajdin drži dionice društva Fima Validus d.d. za račun
Fima Grupa d.d. potvrđuje činjenica da su Fima Grupa d.d. kao pravni slijednik
društva Fima holding d.d. (prodavatelj) i Vlatko Hajdin (kupac) dana 11.
prosinca 2003. godine zaključili Ugovor o kupoprodaji dionica u količini od
98.000 dionica po cijeni od 40,00 kn za jednu dionicu, što ukupno iznosi
3.920.000,00 kn.
Sukladno ugovoru Vlatko Hajdin se obvezuje platiti Fima Grupi d.d. ukupni iznos
kupoprodajne cijene u roku od 30 dana nakon što Fima Grupa d.d. ishodi brisanje
založnog prava s predmetnih dionica u depozitoriju Središnje depozitarne
agencije d.d.
Nadalje, člankom 4. istog ugovora utvrđeno je da Vlatko Hajdin stječe vlasništvo
predmetnih dionica temeljem ovog Ugovora, prijenos dionica sa prodavatelja na
kupca u depozitoriju Središnje depozitarne agencije d.d. će se izvršiti tek
nakon što budu kumulativno ispunjeni sljedeći uvjeti:
1. Fima Grupa d.d. (Prodavatelj) ishodi brisanje založnog prava upisanog na
predmetnim dionicama u korist Varaždinske banke d.d. u Središnjoj depozitarnoj
agenciji d.d.
2. Vlatko Hajdin (Kupac) u cijelosti isplati Fima Grupi d.d. (Prodavatelju)
kupoprodajnu cijenu iz članka 3.1 za svih 98.000 dionica
Vlatko Hajdin (Kupac) u članku 6. ovog ugovora daje svoj pristanak Fima Grupi
d.d. (Prodavatelju) da u razdoblju od dana sklapanja ovog Ugovora pa sve do
izvršenja prijenosa predmetnih dionica u depozitoriju Središnje depozitarne
agencije d.d. sa prodavatelja na kupca može ovaj Ugovor ustupiti bilo kojoj
trećoj strani po svom izboru na način da ta treća osoba postane nositelj svih
njezinih prava i obveza iz ovog Ugovora.
Dana 4. listopada 2004. godine Fima Grupa d.d. kao pravni sljednik društva Fima
holding d.d. (Ustupatelj), Fima Grupa d.d. kao pravni slijednik društva Tar d.d.
(Primatelj) i Vlatko Hajdin (Druga strana) zaključili su Sporazum o ustupanju
ugovora, kojim je Ustupatelj ustupio Ugovor o kupoprodaji dionica od 11.
prosinca 2003. godine Primatelju koji time postaje nositelj svih njegovih prava
i obveza iz tog ugovora. Vlatko Hajdin (Druga strana) je dala svoj izričiti i
neopozivi pristanak na ustupanje.
Dakle iz naprijed navedenog razvidno je da su Fima Grupa d.d. i Vlatko Hajdin
zaključili Ugovor o kupoprodaji dionica, da je predmetni paket dionica bio pod
zalogom u korist Varaždinske banke d.d., da je ugovorna cijena dionica značajno
veća od tržišne na dan zaključivanja ugovora (prosječna cijena postignuta na
burzi 11. prosinca 2003. godine bila je 30,25 kn za jednu dionicu), te da je
člankom 6. istog ugovora Vlatko Hajdin praktički potvrdio da Fima Grupa d.d.
može ustupati ugovor kome želi. Napominjemo da isti paket dionica nikada nije
plaćen od strane Vlatka Hajdina, nikada nije prenesen na Vlatka Hajdina u
Središnjoj depozitarnoj agenciji d.d. niti je Fima Grupa d.d. sa tih dionica
ishodila brisanje založnog prava. Predmetni paket dionica zajedno s ostalim
dionicama izdavatelja Fima Validus d.d. kojima je raspolagala Fima Grupa d.d.
ista je kao pravni sljednik društva Fima holding d.d. temeljem Ugovora o
kupoprodaji i prijenosu dionica zaključenog 31. ožujka 2004. godine prenio je na
Fima Grupa d.d. kao pravnog sljednika društva Tar d.d. Naime, dana 31. ožujka
2004. godine zaključen Ugovor o kupoprodaji i prijenosu dionica u količini od
337.800 dionica (od toga 125.800 bez tereta i 212.000 dionica založenih u korist
Varaždinske banke d.d.) po cijeni od 45,00 kn za jednu dionicu (napominjemo da
je prosječna cijena dionica na burzi na isti dan bila 42,00 kn za jednu
dionicu). U paketu od 212.000 založenih dionica je i paket dionica od 98.000
dionica koje su trebale biti u vlasništvu Vlatka Hajdina. Dakle, paket od 98.000
dionica iz ugovora zaključenog 11. prosinca 2003. godine prenesen je na Fima
Grupu d.d. kao pravnog sljednika društva Tar d.d. dana 31. ožujka 2004. godine,
a sporazum o ustupanju ugovora zaključen je tek 4. listopada 2004. godine. Iz
opisanog postupanja sudionika ovog pravnog posla razvidno je da je Vlatko Hajdin
pogodovao svojim postupanjem Fima Grupi d.d. i omogućio istoj izbjegavanje
ispunjavanja zakonske obveze o objavi ponude za preuzimanje.
Indikativno je također da je Vlatko Hajdin (kao prodavatelj) 15. prosinca 2003.
godine zaključio Ugovor o kupoprodaji dionica s društvom Fima Grupa d.d. kao
pravnim sljednikom društva Tar d.d. (kao kupcem), u količini od 6.957 dionica
Validus d.d. po cijeni od 31,00 kn za jednu dionicu, što je 9,00 kn po dionici
manje od cijene zaključene 11. prosinca 2003. godine gdje se Vlatko Hajdin
pojavljuje kao kupac.
Napominjemo da je Fima Grupa d.d. kao pravni sljednik društva Fima holding d.d.
tijekom prosinca 2003. godine do 29. prosinca 2003. godine otpustila 118.000
dionica društva Fima Validus d.d. da bi 29. prosinca 2003. godine stekla 125.800
dionica istog izdavatelja iz čega je razvidno da je Fima Grupa d.d. otpustila
predmetne dionice da bi s druge strane mogla steći paket od 125.800 dionica s
ciljem izbjegavanja ponude za preuzimanje. Također napominjemo da je Fima Grupa
d.d. dostavila Agenciji pregled transakcija dionicama društva Validus d.d. u
periodu od 1. 1. 2004. do 8. 2. 2006. godine gdje je pod rednim brojem 1.
početno stanje 419.615 dionica, a u stupcu dodatne informacije stoji: »početna
stanja nisu identična onome u izvodu SDA jer SDA ugovore datuma iz 2003. je
provela u 2004. U pitanju su dvije kupnje (90.000 i 35.000 kom.) i jedna prodaja
(20.000 kom.).«. Prodaja po spornom ugovoru uopće nije navedena što također
upućuje da je predmetni ugovor zaključen da bi se izbjeglo objavljivanje ponude
za preuzimanje.
Dakle, iz navedenog razvidno je da je Vlatko Hajdin držao dionice za Fima Grupu
d.d., s tim da bi Fima Grupa d.d. mogla nastaviti dalje stjecati iste dionice.
Zajedničko djelovanje iz članka 8. stavka 2. i stavka 3. točke a) i d) dokazuje
činjenica da je Milan Horvat direktor društva Fima Grupa d.d. te na taj način
kontrolira to društvo izravno jer ima prevladavajući utjecaj na vođenje poslova
i donošenje odluka.
Nadalje Fima Grupa d.d. je jedini osnivač i član društva Fima vrijednosnice
d.o.o., dakle ima izravno više od 25% udjela u temeljnom kapitalu u toj pravnoj
osobi i na taj način kontrolira tu pravnu osobu.
Dakle, iz svega navedenog Milan Horvat kontrolira društvo Fima Grupa d.d. jer je
direktor istog, a društvo Fima vrijednosnice d.o.o. kontrolira jer je društvo
Fima Grupa d.d. u tom društvu jedini osnivač i član, i konačno Milan Horvat
posjeduje dionice društva Fima Validus d.d. kao fizička osoba.
Posebno ističemo da je Milan Horvat direktor društava Fima Grupa d.d. i društva
Fima Validus d.d.
Društvo Fima Grupa je pravni sljednik društva Fima holding d.d. i društva Tar
d.d. budući da je temeljem Ugovora o pripajanju zaključenog 18. svibnja 2006.
godine društvo Tar d.d. kao preuzimatelj pripojilo društvo Fima holding d.d.
Nadalje navodimo da je Milan Horvat bio direktor u oba društva, također ističemo
da su društva Fima Grupa d.d. i Fima vrijednosnice d.o.o. na istoj adresi.
Na dan 29. prosinca 2003. godine prema evidenciji Središnje depozitarne agencije
društvo Fima holding d.d. čiji je pravni sljednik Fima Grupa d.d. raspolagao je
sa 313.815 dionica izdavatelja Fima Validus d.d. Budući da u to stanje nisu bile
uključene dvije kupnje (90.800 dionica i 35.000 dionica) i tri prodaje (12.800
dionica, 7.200 dionica i 98.000 dionica) koje su zaključene izvan burze, tako da
je društvo Fima holding d.d. 29. prosinca 2003. godine raspolagalo je sa 321.615
dionica izdavatelja Fima Validus d.d., što je predstavljalo 16,480% glasova na
glavnoj skupštini istoga društva.
Na dan 29. prosinca 2003. godine prema evidenciji Središnje depozitarne agencije
društvo Tar d.d. čiji je pravni sljednik Fima Grupa raspolagao je sa 8.735
dionica izdavatelja Fima Validus d.d. Budući da u to stanje nije bila uključena
jedna kupnja (6.957 dionica) koja je zaključena van burze, društvo Tar d.d. dana
29. prosinca 2003. godine raspolagalo je s 15.692 dionice izdavatelja Fima
Validus d.d., što je predstavljalo 0,804% glasova na glavnoj skupštini istoga
društva.
Dakle, Fima Grupa d.d. je dana 29. prosinca 2003. godine raspolagala s 337.307
dionica izdavatelja Fima Validus d.d., što je predstavljalo 17,284% glasova na
glavnoj skupštini istoga društva.
Na dan 29. prosinca 2003. godine prema evidenciji Središnje depozitarne agencije
Fima vrijednosnice d.o.o. su raspolagale sa 42.844 dionice izdavatelja Fima
Validus d.d. Budući da u to stanje nisu bile uključene jedna kupnja (12.800
dionica) i jedna prodaja (5.700 dionica) koje su zaključene izvan burze, Fima
vrijednosnice d.o.o. su 29. prosinca 2003. godine raspolagale sa 49.944 dionice
izdavatelja Fima Validus d.d., što je predstavljalo 2,559% glasova na glavnoj
skupštini istoga društva.
Na dan 29. prosinca 2003. godine Milan Horvat je raspolagao sa 21.000 dionica
izdavatelja Fima Validus d.d. što je predstavljalo 1,076% glasova na glavnoj
skupštini istoga društva.
Na dan 29. prosinca 2003. godine Vlatko Hajdin je raspolagao sa 102.245 dionica
izdavatelja Fima Validus d.d. što je predstavljalo 5,239% glasova na glavnoj
skupštini istoga društva.
Dakle, Obveznici kontroliraju izravno više od 25% glasačkih prava u glavnoj
skupštini društva Fima Validus d.d.
Slijedom navedenog očito je da su Obveznici osobe koje zajednički djeluju te su
bili obvezni o stjecanju dionica Izdavatelja bez odgode obavijestiti
izdavatelja, Agenciju i javnost te objaviti ponudu za preuzimanje Izdavatelja, a
što su propustili učiniti.
Sukladno odredbama članka 6. stavak 3. Zakona o preuzimanju dioničkih društava
dok ponuditelj ne provede postupak preuzimanja sukladno odredbama Zakona o
preuzimanju dioničkih društava, njegove dionice i dionice osoba koje s njim
zajednički djeluju ne daju pravo glasa.
Slijedom navedenog, a sukladno odredbama članka 32. stavka 7. Zakona o
preuzimanju dioničkih društava kojima je propisano da ako osoba koja je obvezna
objaviti ponudu za preuzimanje, to ne učini u zakonskom roku, Agencija će
postojanje obveze na objavljivanje ponude za preuzimanje utvrditi rješenjem,
koje će se dostaviti izdavatelju, dioničarima putem izdavatelja, odnosno,
depozitara, depozitaru te burzi ili uređenom javnom tržištu na kojem su uvrštene
dionice izdavatelja, valjalo je riješiti kao u točki 1. i 2. izreke rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/06-01/23
Urbroj: 326-321/06-26
Zagreb, 10. studenoga 2006.

Predsjednik Uprave
**Ante Samodol,** v. r.

Rješenje, NN 126/2006-2786
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)